Газетым и щIыхькIэ
«Кабардино-Балкарская правда» газетым и япэ номерым къыдэкIын зэрыщIидзэрэ илъэс 95-рэ щрикъум ирихьэлIэу абы и лэжьакIуэхэм ПечатымкIэ и унэм и щIыбагъым къыдэт хадэм бжей, блашэ, пхъэхуей жыгыщIэхэр щагъэтIысащ.
1921 гъэм мэкъуауэгъуэм и 1-м Налшык къыщыдэкIащ «Красная Кабарда» газетым и япэ номерыр. Абы къытехуащ автономием ехьэлIа тхыгъэхэр. КъыкIэлъыкIуэ илъэсхэм газетым и цIэр зыбжанэрэ яхъуэжащ. 1924 гъэм — «Къэрэхьэлъкъ», 1931 гъэм — «Ленинский путь», 1934 гъэм — «Социалистическая Кабардино-Балкария», 1944 гъэм «Кабардинская правда» (балъкъэрхэр я Хэкум щрагъэIэпхъукIам) цIэхэр зэрихьэу щытащ. Иджырей «Кабардино-Балкарская правда» фIэщыгъэцIэм щIэту ар 1957 гъэм и гъатхэпэм щыщIэдзауэ къыдокI.
ЛIэщIыгъуэм нэблэгъауэ дунейм къытехьэ газетыр мазэ зыбжанэ фIэкI зэпагъэуакъым. Ар Къэбэрдей-Балъкъэрыр бийм къыщаухъуреихьа махуэхэрщ. Абы щыгъуэми «За Советскую Кабардино-Балкарию» тхылъымпIэ напэхэр (листовкэхэр) зэбграгъэхащ, бийм зыIэщIиубыда республикэм и къалэхэмрэ къуажэхэмрэ къащхьэщыт кхъухьлъатэхэм кърадзыхыурэ цIыхухэм Iэрагъэхьэу.
КъыжыIапхъэщ, «Кабардино-Балкарская правда» газетым и лэжьакIуэхэм Печатым и унэм деж щыхасахэм ящыщ бжей жыгхэр иджыпсту зэрыкIуэдыжыр. Абы щыгъуэми языныкъуэ бжейхэр илъэс минитIым нэблагъэкIэ мэпсэу, я лъагагъыр метр 50-м ноблагъэ. Нэхъапэхэм ахэр зи гъунэжу щыта Къэбэрдей-Балъкъэрым иджы апхуэдэ жыгхэм зэзэмызэ фIэкIа ущрихьэлIэжыркъым. Къапщтэмэ, Налшык къалэм Нэхущымрэ Кировымрэ я цIэр зезыхьэ и уэрамхэм бжей закъуэтIакъуэ щыболъагъу.
ТЕКIУЖЬ Заретэ.
Сурэтыр Къарей Элинэ трихащ.
